**Broj: 711-I-974-M-50/20-02-12**

Zagreb, 19. lipnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **na zahtjev dužnosnika Ante Babića, zamjenika gradonačelnika Grada Zadra**, za davanjem mišljenja Povjerenstva, na 89. sjednici, održanoj 19. lipnja 2020., daje sljedeće:

**MIŠLJENJE**

**Na temelju članka 12. ZSSI-a dužnosnik Ante Babić, zamjenik gradonačelnika Grada Zadra, može biti članom proširenog sastava gradskog izbornog povjerenstva, ali bez prava na naknadu za obavljanje iste funkcije.**

Obrazloženje

Zahtjev za davanjem mišljenja Povjerenstva podnio je Ante Babić, zamjenik gradonačelnika Grada Zadra. U knjigama ulazne pošte zahtjev je zaprimljen dana 9. lipnja 2020.g., pod poslovnim brojem: 711 -U-2085-M-50/20-01-5, povodom kojeg se vodi predmet broj M-50/20.

Člankom 3. stavkom 1. podstavkom 39. propisano je da su gradonačelnici, općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika kojeg ustrojava i vodi Povjerenstvo utvrđeno je da dužnosnika Ante Babić dužnost zamjenika gradonačelnika Grada Zadra obnaša od 30. svibnja 2017. godine.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik traži mišljenje može li on kao zamjenik gradonačelnika biti član proširenog sastava izbornog povjerenstva za IX. izbornu jedinicu kao predstavnik stranke Hrvatska demokratska zajednica, odnosno primati novčanu naknadu koju primaju članovi proširenih sastava izbornih povjerenstava.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 4. stavkom 1. ZSSI propisano je da se plaćom dužnosnika u smislu Zakon smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 51. Zakona o izborima zastupnika u Hrvatski sabor („Narodne novine“ broj 116/99., 109/00., 53/03., 69/03., 167/03., 44/06., 19/07., 20/09., 145/10., 24/11., 93/11., 120/11., 19/15., 104/15. i 98/19.) propisano je da su tijela za provedbu izbora zastupnika u Hrvatski sabor: Državno izborno povjerenstvo, izborna povjerenstva izbornih jedinica, općinska i gradska izborna povjerenstva i birački odbori.

Člancima 58. - 60. navedenog Zakona propisano je da izborno povjerenstvo izborne jedinice ima stalni i prošireni sastav. Prošireni sastav izbornog povjerenstva izborne jedinice određuje se po prihvaćanju, utvrđivanju i objavi stranačkih lista. Članovi proširenog sastava izbornog povjerenstva izborne jedinice imaju sva prava i dužnosti stalnih članova izbornog povjerenstva izborne jedinice. Prošireni sastav izbornog povjerenstva izborne jedinice čine po dva predstavnika većinske političke stranke, odnosno koalicije i dva dogovorno predložena predstavnika oporbenih političkih stranaka, odnosno koalicija sukladno stranačkom sastavu Hrvatskog sabora i njihovi zamjenici.

Člankom 67. istog Zakona propisano je da općinska i gradska izborna povjerenstva imenuje izborno povjerenstvo izborne jedinice. Na sastav i izbor općinskih i gradskih izbornih povjerenstava primjenjuju se ista pravila kao i za sastav i izbor izbornog povjerenstva izborne jedinice.

Člankom 95. citiranog Zakona propisano je da se sredstva za pokriće troškova izbora osiguravaju u Državnom proračunu Republike Hrvatske, a njima raspolaže Državno izborno povjerenstvo.

Državno izborno povjerenstvo određuje način korištenja sredstava, provodi nadzor nad njihovim utroškom te dodjeljuje odgovarajuća sredstva izbornim povjerenstvima u izbornim jedinicama.

Obzirom na sastav i način imenovanja, Povjerenstvo smatra da članstvo u stalnom i proširenom sastavu izbornog povjerenstva izborne jedinice, kao i članstvo u stalnom i proširenom sastavu općinskih i gradskih izbornih povjerenstava, predstavlja drugu javnu dužnost u smislu odredbi ZSSI-a.

Obzirom da Zakon o izborima zastupnika u Hrvatski sabor ne sadrži odredbu kojom bi načelno bilo propisano pravo na naknadu članova gradskih i općinskih izbornih povjerenstava, kao ni odredbu kojom bi navedeno pravo bilo izričito priznato onim članovima gradskih i općinskih izbornih povjerenstava koji su ujedno i dužnosnici u smislu odredbi ZSSI-a, već odluku o tome donosi Državno izborno povjerenstvo, navedeni Zakon ne predstavlja posebni zakon kojim bi bila propisana iznimka od zabrane primanja naknade iz članka 12. ZSSI-a.

Slijedom navedenog, na temelju članka 12. ZSSI-a, dužnosnik Ante Babić može biti članom proširenog sastava gradskog izbornog povjerenstva, ali bez prava na naknadu za obavljanje iste funkcije te je dano mišljenje kao u izreci akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ante Babić, elektronička dostava
2. Objava na internetskoj stranici Povjerenstva
3. Pismohrana